b'\n_START_ARTICLE_\nTioredoksiini\n_START_PARAGRAPH_\nTioredoksiini on proteiini, jota esiintyy kaikissa organismeissa. Tioredoksiini osallistuu useisiin biokemiallisesti t\xc3\xa4rkeisiin prosesseihin eli\xc3\xb6iss\xc3\xa4, muun muassa deoksiribonukleotidien biosynteesiin ja fotosynteesiin. Tioredoksiini toimii biokemiallisissa hapetus-pelkistysreaktioissa joko hapettimena tai pelkistimen\xc3\xa4 ja t\xc3\xa4m\xc3\xa4 perustuu sen kykyyn osallistua sulfidisillan vaihtoreaktioihin.\n_START_SECTION_\nBiologinen merkitys\n_START_PARAGRAPH_\nTioredoksiini on molekyylimassaltaan pienehk\xc3\xb6 12 kDa:n suuruinen proteiini. Proteiinissa t\xc3\xa4rkeit\xc3\xa4 ovat toisiaan l\xc3\xa4hell\xc3\xa4 sijaitsevat kaksi reaktiivista kysteiiniaminohappoa. Tioredoksiinista on pelkistynyt muoto, jossa kysteiinien sivuketjujen tioliryhm\xc3\xa4t ovat vapaina, ja hapettunut muoto, jonka kysteiinien sivuketjujen tioliryhm\xc3\xa4t ovat muodostaneet disulfidisillan._NEWLINE_Tioredoksiini osallistuu monien t\xc3\xa4rkeiden entsyymien toimintaan joko pelkist\xc3\xa4m\xc3\xa4ll\xc3\xa4 entsyymien disulfidisillat tai hapettamalla vapaat tioliryhm\xc3\xa4t disulfidisilloiksi. Yksi t\xc3\xa4llainen entsyymi on deoksiribonukleotidien synteesiss\xc3\xa4 tarvittava ribonukleotidireduktaasi. Kun ribonukleotidireduktaasi palkist\xc3\xa4\xc3\xa4 ribonukleotidin deoksiribonukleotidiksi, muodostuu katalyyttisesti t\xc3\xa4rkeiden kysteiiniaminohappojen v\xc3\xa4lille disulfidisilta ja entsyymi inaktivoituu. Tioredoksiini pelkist\xc3\xa4\xc3\xa4 t\xc3\xa4m\xc3\xa4n sidoksen, jolloin ribonukleotidireduktaasi aktivoituu j\xc3\xa4lleen. Reaktiossa hapettuneen tioredoksiiniproteiinin pelkist\xc3\xa4\xc3\xa4 tioredoksiinireduktaasientsyymi._NEWLINE_Tioredoksiini osallistuu my\xc3\xb6s fotosynteesin pime\xc3\xa4reaktioiden eli Calvinin kierron reaktioiden synteesiin ja se aktivoi kloroplasteissa er\xc3\xa4it\xc3\xa4 entsyymej\xc3\xa4 pelkist\xc3\xa4m\xc3\xa4ll\xc3\xa4 niiden sis\xc3\xa4lt\xc3\xa4mi\xc3\xa4 disulfidisidoksia. Tioredoksiini my\xc3\xb6s inhiboi er\xc3\xa4it\xc3\xa4 hajottavia entsyymej\xc3\xa4 kloroplasteissa hapettamalla niiden kysteiiniaminohappojen sivuketjujen tioliryhm\xc3\xa4t v\xc3\xa4hemm\xc3\xa4n reaktiivisiksi disulfidisilloiksi. Kloroplasteissa tioredoksiini osallistuu muun muassa fruktoosi-1,6-bisfosfataasin, malaattidehydrogenaasin ja glyseraldehydi-3-fosfaattidehydrogenaasin toiminnan s\xc3\xa4\xc3\xa4telyyn. Kloroplasteissa hapettuneen tioredoksiinin pelkist\xc3\xa4\xc3\xa4 ferredoksiini er\xc3\xa4\xc3\xa4n reduktaasientsyymin katalysoimana. T\xc3\xa4t\xc3\xa4 reaktiota aktivoi auringon valo.'